Eko sklad je slovenski okoljski javni sklad pod okriljem Ministrstva za okolje in prostor. Osnovna dejavnost Eko sklada je spodbujanje razvoja na področju varstva okolja in okoljskih naložb, ki s seboj prinaša finančne ugodnosti ter izboljšano kvaliteto bivanja vseh nas. Eko sklad nudi pridobitev subvencij in ugodnih kreditov za različne naložbe ter pomaga pri aktivnostih, ki so povezane z varovanjem okolja. Spodbuja naložbe, ki so v skladu z nacionalnim programom varstva okolja in okoljsko politiko EU. To je odgovorno ravnanje z odpadki, ohranjanje biotske raznovrstnosti in genskih virov, zmanjševanje tveganj, obvladovanje onesnaževanja vode, tal, zraka, omejevanje emisij hrupa in sevanj. Več o tem tukaj >
Pri številnih okolju prijaznih naložbah se lahko tako odločite za pridobitev nepovratnih sredstev ali ugodnega kredita. V povprečju finančna spodbuda krije 30 % vrednosti naložbe, kar 90 % prijavljenih projektov pa prejme finančno spodbudo. Subvencije in krediti so na voljo skozi vse leto. Če se torej odločate za nakup električnega vozila, obnovo zgradbe, si nameravate omisliti solarni sistem ogrevanja ali kakršnokoli drugo eko naložbo, se vam izplača preveriti, ali ste primerni za razpis za nepovratna sredstva Eko sklada. Vendar bodite pozorni na rok za oddajo vloge za izplačilo sredstev. V nekaterih primerih je namreč tako, da morate vlogo oddati še pred začetkom izvedbe del.
Ker se Eko sklad zaveda svoje odgovornosti do narave, nenehno tudi izboljšujejo in nadgrajujejo dosedanje ukrepe; trenutni izzivi, s katerimi se spopadajo, so prehod na obnovljive vire energije, trajna mobilnost, ozaveščanje ljudi, odgovorno ravnanje z odpadki in še mnogi drugi.